b'\n_START_ARTICLE_\nPaini\n_START_PARAGRAPH_\nPaini on yleisnimitys aseettomille kaksinkamppailumuodoille, joissa kamppaillaan ilman ly\xc3\xb6ntej\xc3\xa4 ja potkuja erilaisia otteita, sidontoja, nostoja, heittoja ja mahdollisesti lukkoja k\xc3\xa4ytt\xc3\xa4en. _NEWLINE_Nykyisin painista puhuttaessa tarkoitetaan useimmiten olympiakisojen ohjelmassa olevia kreikkalais-roomalaista painia ja vapaapainia (nykyisin mukana my\xc3\xb6s naispaini) sek\xc3\xa4 n\xc3\xa4yt\xc3\xb6sluonteista showpainia. Paini oli mukana jo antiikin olympialaisissa. Painia harrastettiin antiikin Kreikassa miehisen sotilaskunnon parantamiseksi. Nykyisin kilpaillaan my\xc3\xb6s erilaisissa painimuodoissa kuten brasilialaisessa ju-jutsussa, lukkopainissa, rantapainissa ja ven\xc3\xa4l\xc3\xa4isess\xc3\xa4 sambossa. Monilla kansoilla on omat perinteiset painimuotonsa, kuten mongolialainen paini ja turkkilainen \xc3\xb6ljypaini. Useiden painilajien maailmanlaajuinen kattoj\xc3\xa4rjest\xc3\xb6 on kansainv\xc3\xa4linen painiliitto UWW. Painissa erityisesti tarvitaan lihasten kuntoa, kest\xc3\xa4vyytt\xc3\xa4, r\xc3\xa4j\xc3\xa4ht\xc3\xa4vyytt\xc3\xa4 ja koordinaatiota.'